Rekeningkunde: Billike vraestel vol teorieArgieffoto Matrikulante het vandag rekeningkunde geskryf en was aangenaam verras deur die billike aard van dié vraestel. Volgens die Afrikaanse Handelsvakvereniging (AHV), wat rekeningkunde-, ekonomie- en besigheidstudie-onderwysers ondersteun, het die rekeningkunde-vraestel seepglad verloop. “Ons is dankbaar vir die hoë vlak van noukeurigheid waarmee die vraestel en die antwoordboek opgestel is,” sê Hugo Vermeulen, hoof van opleiding by die Skoleondersteuningsentrum. ŉ Onderwyser by ŉ vooraanstaande skool in Pretoria meen die vraestel was baie billik en meer leerders was in staat om die vraestel te voltooi. Die vraestel is gekenmerk deur uitsonderlik baie teorie en berekeninge. “Vraag 5 was ŉ uitdagende vraag en leerders moes mooi lees en ordentlik dink voor hulle dit beantwoord het!” Die vraestel is deur leerders as maklik bestempel, veral Vraag 2 waar die afdeling oor bankversoening gevra is soos leerders daaraan gewoon was. Leerders het bygevoeg dat die vraestel makliker was as die rekordeksamen. Volgens Dané Swart, nog ‘n leerder van ‘n skool in Pretoria, was die vraestel baie billik. “Daar was ŉ paar snaakse goed gewees, maar ek dink darem nie dit was onhanteerbaar nie. Daar was genoeg tyd vir my om rustig te skryf en ek het ŉ volle 10 minute gehad om weer deur alles te gaan.” Edrich Engelbrecht meen hulle het genoeg tyd gehad het om die vraestel af te handel, maar daar was baie meer ontleding en vertolking as wat in vorige vraestelle. “Ek het verwag dat daar baie meer finansiële state, soos inkomste-, balans- en uitgawestate sou wees, maar die vraestel was oor die algemeen nie te sleg nie.”